בחמאס ממשיכים להתרברב בסרטונים שבהם נראה ירי רקטות אל עבר יישובי הדרום, אולם הפעם ייתכן שגם הצליחו לירות לעצמם ברגל מבחינה תדמיתית. הזרוע הצבאית של הארגון, גדודי עז א-דין אל-קסאם, פרסמה בצהריים (יום ב') סרטון שבו נראה לטענתה ירי מלפנות בוקר אל עבר יישובי עוטף עזה - שמתבצע מתוך ריכוז אוכלוסייה.

בחירות 2013 - לכל הכתבות ב-ynet

בסרטון נראה ירי רקטי בקצב גבוה יחסית, ייתכן שממשגר רב-קני. מעבר לכך, ניתן לראות בבירור כי את מקום השיגור מקיפים מבנים אזרחיים. ארגוני הטרור ברצועת עזה מנצלים דרך קבע את האזרחים ויורים מתוך ריכוזי אוכלוסייה בתקווה שבצה"ל יימנעו מתקיפה מחשש לפגיעה באזרחים שאינם מעורבים.

המקרה הנוכחי יוצא דופן באופן יחסי, משום שבדרך כלל ארגוני הטרור בעזה ובראשם חמאס, אינם מצלמים ירי מתוך אזור שבו נמצאים אזרחים. אם מופק סרטון כזה, הם נוהגים לטשטש את הסביבה האזרחית כדי שהוא לא ישמש את ההסברה הישראלית.

הלילה ולפנות בוקר שוגרו כ-20 רקטות מרצועת עזה לעבר ישראל, לאחר שחיל האוויר תקף מטרות טרור ברצועה. בשעות הבוקר נשמעו כמה אזעקות באזור, אך בצה"ל אמרו בהמשך כי מדובר באיכוני שווא וכי הרקטה האחרונה שוגרה מהרצועה בסביבות 6:00.

כל הרקטות התפוצצו בשטחים פתוחים, בלי לגרום לנפגעים. הזרוע הצבאית של חמאס טענה כי מדובר ב"תגובה להמשך התוקפנות הישראלית".

הבוקר דיווחו הפלסטינים כי חיל האוויר פיזר בדרום רצועת עזה כרוזים אשר מזהירים את התושבים כי פעילי טרור מנצלים אזורים מאוכלסים כדי להתגונן מפני תקיפות צה"ל, ובכך הם מסכנים את חיי האזרחים ואת חיי ילדיהם.